Stappe geëis oor Sibiya se ‘teenintelligensie-bedrywighede’Shadrack Sibiya. (Foto: Twitter) ŉ Verslag van die uitvoerende hoof van die kantoor van die Stad Johannesburg se stadsbestuurder beveel aan dat verskeie stappe gedoen word oor Shadrack Sibiya se beweerde onwettige teenintelligensie‑bedrywighede en die beweerde wanbesteding van R8 miljoen aan teenintelligensietoerusting. Sibiya, wat aangestel is as die hoof van die stad se forensiese ondersoekeenheid, word daarvan beskuldig dat hy die toerusting glo onregmatig en sonder die toestemming van die Staatsveiligheidsagentskap (SVA) bekom het en dat dit strydig met wetgewing is. Die verslag, wat aan die speaker van die Johannesburgse metroraad en die ministers van onderskeidelik finansies en polisie gestuur is, handel ook oor dr. Mpho Phalatse, burgemeester, se beweerde ondermyning van bewyse wat Sibiya by die beweerde onregmatige teenintelligensiefunksies betrek. Sibiya is ŉ voormalige hoof van die Valke in Gauteng. Hy is in 2015 afgedank hangende ŉ dissiplinêre verhoor oor sy beweerde rol in die onwettige deportering van vyf Zimbabwiërs in 2010. Die arbeidshof het later bevind sy afdanking was onbillik en die hof het die polisie beveel om hom weer aan te stel. Hy werk al die afgelope sowat vyf jaar vir die Johannesburgse stadsraad. Johannesburg se waarnemende munisipale bestuurder, Floyd Brink, het ŉ brief aan Sibiya gestuur waarin hy ingelig word dat sy ondersoekmagte herroep word, glo omdat hy nie die nodige sekerheidsklaring het nie. Brink het ook gevra dat Sibiya die formele toestemming van die SVA moet voorlê wat hom toestemming gee om intelligensie-insamelingstoerusting in die stad se jurisdiksie aan te koop en te gebruik. In die verslag wat vandeesweek aan die speaker gestuur is, word ook aanbeveel dat stappe gedoen word oor die R8 miljoen wat sonder ministeriële goedkeuring aan die toerusting bestee is en word aangedui dat die onregmatige besteding daarvan ŉ strafregtelike oortreding, sowel as ŉ oortreding van die Wet op Munisipale Finansiële Bestuur is. Dit word voorts aanbeveel dat stappe gedoen word omdat Sibiya, deur onregmatig die funksies van die SVA op te neem, moontlik ŉ strafregtelike oortreding begaan het. Wat betref die burgemeester se beweerde optrede om bewyse te ondermyn wat wys dat Sibiya die funksies van die SVA onregmatig toegeëien het en die miljoene rande aan die toerusting bestee het, beveel die verslag onder meer aan dat stappe gedoen word omdat sy moontlik die rekenpligte beampte verhoed het om sy fidusiêre pligte oor die verkryging na te kom. ???? | Does @mphophalatse1 have a secret? A report found that Former General Shadrack Sibiya, set up counter-intelligence functions in her city and irregularly spent R8 million on unvetted equipment. Mayor Phalatse allegedly failed to report evidence implicating Mr Sibiya. pic.twitter.com/MeeR7iNn77 — GOOD (@ForGoodZA) July 6, 2022 Die verslag beveel ook stappe aan omdat Phalatse sedert Junie vanjaar in besit was van bewyse dat Sibiya moontlik die funksies van die SVA onregmatig toegeëien het en dit nie by die polisie aangemeld het nie. Daar moet luidens die verslag ook stappe gedoen word omdat Phalatse moontlik die stad se verkrygingsproses oortree het deur die dienste van ŉ regsfirma te bekom terwyl die firma nie op die raad se goedgekeurde paneel van prokureurs is nie. Phalatse het vroeër opdrag gegee dat Sibiya se ondersoekmagte heringestel moet word nadat Brink dit vroeër hangende die ondersoek opgeskort het.